Vico Equense

Vico Equense on rannikulinn ja kommuun Lõuna-Itaalias Napoli lähistel Campania maakonnas. Sorrento poolsaart vaadates, on Vico Equense Napoli poolt esimene linn. Linn on tuntud ilusate randade ja heade restoranide, pizzeria'te ja gelateria'de poolest. Lisaks paljudele pitsabaaridele on seal ka üllatavalt palju Michelini tärniga restorane. Linnast on pärit kaks kuulsat kokka: Gennaro Esposito ja Antonino Cannavacciuolo. Vico Equense asub Sorrentost kümneminutilise rongisõidu kaugusel, kuid turistide rohkus linna ei ohusta. Vico Equense on osa Napoli lahest ja selle kõrval asuv Sorrento on populaarne turismisihtkoht. Vico Equensest pole kaugel ka Capri saar, Vesuuvi vulkaan, Monte Faito ja Pompei linn. Linn piirneb Castellammare di Stabia, Meta, Piano di Sorrento, Pimonte ja Positanoga. Ilm on Vico Equenses aasta läbi üldiselt niiske: linnas valitseb kuum vahemereline kliima. Suved kestavad mai keskpaigast/lõpust septembri keskpaigani/lõpuni. Päevane maksimum on 28–30 °C ja keskmine madalaim temperatuur on umbes 20–22 °C. Kõige soojem kuu on august. Sademeid on vähe, kuid aeg-ajalt võib esineda lühikesi pärastlõunasi äikesehooge, õhu niiskus jääb enamasti vahemikku 50–80%. Aasta kuumim aeg on tavaliselt juuli keskpaigast augusti keskpaigani. Sügis algab oktoobris ja kestab detsembri alguseni, kui madalamad temperatuurid on 10–15 °C ja kõrgemad temperatuurid 18–22 °C. Sügis on vihmaseim aastaaeg. Talved kestavad olenevalt aastast detsembri algusest veebruari lõpuni või märtsini. Sademeid on tavalisest rikkalikult ja temperatuur kõigub öösel 6–12 °C vahel ja päeval 10–16 °C vahel. Päikesepaistelised ja soojad päevad on tavalised isegi jaanuari keskpaigas, kusjuures päevane maksimum tõuseb mõnikord üle 17 °C. Lumesadu võib aeg-ajalt esineda kõrgematel kõrgustel, kuid kesklinnas on lumesadu äärmiselt haruldane. Külmakraade esineb tavaliselt kord mitme aasta jooksul. Seda siis, kui on väga tuulised ilmad, mis toovad endaga kaasa külmema õhu. Kõige tugevam lumesadu kesklinnas on olnud 2 cm 31. detsembril 2014 ja 27. veebruaril 2018. Märtsis on ilm muutlik, sageli tuuline ja jahe, kohati sajab hoovihma, temperatuur on öösel 6–10 °C ja päeval 14–18 °C. Kevadel on ilmad väga meeldivad, temperatuur on öösel umbes 10–15 °C ja päeval 17–23 °C. Vihm on tavaline, kuid märtsist juunini muutub see järk-järgult harvemaks. Kõigi aegade kõrgeim temperatuur on 39,2 °C, mis oli 24. juulil 2023. Aegade kõige madalam mõõdetud temperatuur on –1,6 °C, mis oli 31. detsembril 2014. Piirkond kannatas äärmise põua käes 2016. aasta teisel poolel ja kogu 2017. aasta, mil arvukad metsatulekahjud hävitasid suure osa Vesuuvi metsast. Ajalooliselt oli Vico Equenses olnud alati väga stabiilne ilm ja üldiselt väga meeldiv kliima. Vico Equense piiskopkonna katedraal on ehitatud 14. sajandi alguses merevaatega kaljupealsele ning see on gooti arhitektuuri näide, samas on fassaad barokkstiilis. Antiquarium Silio Italico on 1966. aastal asutatud arheoloogiamuuseum, mis kogub peamiselt nekropolist leitud matuseesemeid, mis avastati Vico Equensest 1960. ja 1970. aastatel hoonete ehitamise käigus. 1992. aastal asutatud Campanian Mineralogic Museumis oli algselt eksponeeritud kohaliku inseneri Pasquale Discepolo annetatud mineraaliproovide kogu. Aastate jooksul on muuseum oma kogusid rikastanud, lisades erinevaid vääriskivide, paleontoloogia ja isegi antropoloogia väljapanekuid. Muuseum on üks tähtsamaid Campania teadusmuuseume. Piirkonna looduslike vaatamisväärsuste hulgas on 1895. aastal asutatud Scrajo spaa. Spaas pakutakse teraapiaid erinevate haiguste korral. Seda tänu mitmele väävlivee allikale. Tänu mere lähedusele kasutatakse kompleksi ka rannaturismiks. Alates 1948. aastast läbib Vico Equenset Circumvesuviana raudteevõrk. Linnas on kolm jaama. Peajaam Vico Equense teenindab küla keskust. Seiano jaam teenindab Seiano osa ja Scrajo Terme jaam, võimaldab turistidele juurdepääsu lähedal asuvasse spaasse. Linna teenindab Vico Equense sadam, mida kasutavad peamiselt kalalaevad ja turismilaevad. Lisaks on Seiano sadam, mida kasutatakse ka reisijateveoks Capri saarele ja Sorrentosse. Mõlemast sadamast käib bussiliin kesklinna. "Vico Equense". www.sorrentoinsider.com (inglise). Vaadatud 15. juulil 2024. "Vico Equense". ITALY Magazine (inglise). Vaadatud 15. juulil 2024. "Vico Equense Climate, Weather By Month, Average Temperature (Italy) - Weather Spark". weatherspark.com (inglise). Vaadatud 15. juulil 2024. "Titular Episcopal See of Vico Equense". GCatholic. Vaadatud 4. aprillil 2018. "Former Cathedral of the Annunciation". GCatholic. Vaadatud 4. aprillil 2018. "Museum".